ที่ประชุมร่วม 3 ฝ่าย เห็นชอบเดินหน้าประชุมสภาต่อ มีกฎหมายสำคัญ
นายอนันต์ ผลอำนวย ประธานคณะกรรมการประสานงานร่วมสภาผู้แทนราษฎร นัดหารือ 3 ฝ่าย ประกอบด้วย ตัวแทนวิปฝ่ายรัฐบาล วิปฝ่ายค้าน สภาผู้แทนราษฎร  และวิปวุฒิสภา เกี่ยวกับแนวทางการประชุมสภาผู้แทนราษฎรในสถานการณ์การแพร่ระบาดของโรคโควิด-19 โดยที่ประชุมวิป 3 ฝ่าย เห็นพ้องร่วมกันให้สามารถดำเนินการประชุมต่อไปได้ตามปกติ เนื่องจากยังมีกฎหมายสำคัญจึงจำเป็นต้องดำเนินการให้แล้วเสร็จตามกรอบเวลา แต่ต้องปฏิบัติตามมาตรการอย่างเคร่งครัดและไม่จำเป็นต้องลดวันประชุมสภา แต่จะประชุมมากหรือน้อยเพียงใดขึ้นกับความเหมาะสม รวมทั้งให้เลขาธิการสภาผู้แทนราษฎรดำเนินการตรวจหาเชื้อแบบรวดเร็วให้กับ ส.ส. ทุกสัปดาห์ เพื่อสร้างความมั่นใจให้กับสมาชิก หากพบการติดเชื้อจะได้ทำการกักตัว พร้อมกับหาวัคซีนเข็มที่ 3 ฉีดให้ ส.ส. เพื่อสร้างภูมิคุ้มกันเพิ่มเติม อย่างไรก็ตาม ยังมี ส.ส. จำนวน 15 คน ที่ยังไม่ฉีดวัคซีนทั้งเข็ม 1 และ 2 เนื่องจากมีโรคประจำตัวส่วนการประชุมคณะกรรมาธิการสามัญของสภาทั้ง 35 คณะ ให้ชะลอออกไปก่อนเป็นเวลา 2 สัปดาห์ เช่นเดียวกับการประชุมคณะกรรมาธิการวิสามัญที่ยังค้างอยู่บางคณะให้เลื่อนการประชุมออกไปก่อนให้มีเพียงการประชุมคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปี 2565 เท่านั้น แต่หากคณะกรรมมาธิการคณะใดจะประชุมให้ใช้การประชุมแบบออนไลน์แทน พร้อมกับขอความร่วมมือให้งดผู้ติดตามและที่ปรึกษาของทั้ง ส.ส. และกรรมาธิการฯ เพื่อจำกัดจำนวนคนเข้าภายในอาคารรัฐสภา หากมีความจำเป็นผู้ติดตามจะต้องฉีดวัคซีนให้ครบ 2 เข็มแล้วเท่านั้น